**Simon Károly**

(Balatonarács, 1932. december 24. –)

1943-ban vitorláztam először egy cserkészcsónakból átalakított, papírvitorlával felszerelt vitorlással. A papírvitorla egy négyes déli szélben elszakadt, és szerencsénkre Heinrich Tibor kimentett bennünket.

1944. Elvittek vitorlázni egy 14-es jolléval.

1947-ben először a Balatoni Hajózási SE tagjaként Kalózban indultam versenyen Balatonlellén.

1950-től tagja lettem a Balatonfüredi Vasasnak és 1960-ig Csillaghajóban Galambos Jenővel versenyeztem. 1961-től Tolnay Lacival versenyeztem az áttervezett magyar Sztárral. 1962-ben és 1964-ben megnyertük az Ostsee regattát.

1958-tól 1961-ig a Balatonfüredi Vasasnak szakosztályvezetője, és ugyanebben az időben a Magyar Vitorlás Szövetség elnökségének tagja voltam.

1963-tól – mint válogatott kerettag – Tolnai Lászlóval a tokiói olimpiára készültünk. Ugyan a válogató versenyeket megnyertük, mégsem utazhattunk.

Az MVSz elnökének kérésére szerveztem meg a Veszprém Megyei Vitorlás Szövetséget, amelynek 1970-ig az elnöke voltam.

1970-ben végeztem a Testnevelési Főiskola edző szakon, és edzőként dolgoztam a Balatonfüredi Vasasban.

1970-től Dragonban kezdtem versenyezni.

1974-től 1980-ig Görögországban dolgoztam és a Görög Yacht Club tagjaként Soling hajóosztályban versenyeztem, két bajnokságon első helyen végeztem.

1980-tól edzőként dolgoztam az MHD Vasasban 1985-ig. Ekkor ismét dragonozni kezdtem.

1990-ben felkértek, hogy vállaljam el a club vezetését.

1990-ben a sportingatlan kezelői jogát, majd 1996-ban a sportlétesítmény tulajdonjogát is visszavette a Balatonfüredi Sport Club a Hajógyártól!

1992-től 2000-ig ismét tagja voltam az MVSz elnökségének.

Örökös tagja vagyok a Balatonfüredi Yacht Clubnak.

Számos díjat és elismerést kaptam az MVSz-től, Balatonfüred városától és Veszprém megyétől.

1990–1994 között a város polgármestere voltam.